**ÅRSMELDING FOR UH-NETT VEST 2016**

**I. INNLEDNING**

UH-nett Vest (Universitets- og høgskolenettet på Vestlandet) ble opprette 01.01.08 som et 5-årig samarbeidsprosjekt mellom Høgskolen i Bergen, Høgskulen i Sogn og Fjordane, Høgskolen Stord/Haugesund og Universitetet i Bergen. Fra april 2009 er Høgskulen i Volda medlem av nettverket og fra juni 2014 Universitetet i Stavanger. I 2013 ble det inngått ny samarbeidsavtale og utvidede retningslinjer for UH-nett Vest, og prosjektet fortsetter til 31.07.18.   
  
Avtalen er inngått mellom selvstendige institusjoner der de enkelte institusjonene kan videreutvikle sine ulike særtrekk og fortrinn. Nettverket skal bidra til å styrke høyere utdanning og forskning ved de seks institusjonene gjennom et forpliktende nettverkssamarbeid. Det skal legges vekt på å utvikle gode samarbeidsmodeller, en tydelig arbeidsdeling mellom institusjonene og konsentrasjon av arbeidsinnsats. Samarbeidet er forankret i fagmiljøene ved de ulike institusjonene. Fagmiljøenes oppgave er å ta initiativ til samarbeid på tvers av institusjonene, mens institusjonene skal tilrettelegge for at faglig samarbeid kan finne sted. Samarbeidsavtalen for 2013 - 2018 har vedtatt 6 satsningsområder; forskningssamarbeid, utdanningssamarbeid, biblioteksamarbeid, administrativt samarbeid, utvikling av digital kompetanse og samarbeid med studentene.   
  
UH-nett Vest er ledet av et styre bestående av rektorene ved de seks institusjonene\* og en studentrepresentant. Direktørene møter som observatører, i tillegg møter studentrådskoordinator. I det daglige er det koordinator som leder arbeidet i samarbeid med kontaktutvalget, som har representanter fra hver av institusjonene. Det viktigste arbeidet i UH-nett Vest utføres imidlertid i arbeidsgruppene.

\*Som kjent fusjonerte tre av institusjonene fra 1.1.2017, og UH-nett Vest består fra den dato av fire institusjoner: Høgskulen på Vestlandet , Høgskulen i Volda, Universitetet i Bergen og Universitetet i Stavanger,.  
  
**1.1 Styrets sammensetting og arbeid**Dag Rune Olsen, UiB, leder   
Ole Gunnar Søgnen, HiB  
Rasmus Stokke, HiSF  
Liv Reidun Grimstvedt, HSH, nestleder  
Johan Roppen, HVO  
Marit Boyesen, UiS   
Studentrepresentant: Ingrid Moe Albrigtsen, HiSF V 2016/Fredrik Bødtker H 2016.  
  
Koordinator Lars Helge Nilsen har vært sekretær for styret og ansvarlig for det daglige arbeidet i UH-nett Vest.

Styret har i 2016 hatt 3 styremøter og har behandlet 32 saker. Styret fastlegger strategien for UH-nett Vest, vedtar handlings- og tiltaksplaner og fastsetter budsjett.  
  
Styrets arbeid har også i 2016 vært preget av strukturdebatten i U&H-sektoren. Styret har hele tiden vært klar på og gitt sin tilslutning til at arbeidet i UH-nett Vest fortsetter i henhold til tidligere vedtatte planer og strategier, med mindre eventuell endringer i institusjonssammensetningen skulle tilsi noe annet.

Styret har fulgt arbeidet som har vært gjort i prosjektgruppen som har utredet undervisnings-samarbeid gjennom prosjektet «Nettbasert tverrprofesjonell samarbeidslæring (TPS) i UH-nett Vest», og gitt sine kommentarer og innspill underveis. Det ble innvilget 250.000 til gjennomføringen av en pilot høsten 2016 for denne TPS’en. En evaluering blir lagt fram for styret i mars 2017.

Styret har tildelt Arbeidsgruppen for biblioteksamarbeid i alt 380.000 for videreføring av prosjektene «På tvers – regional tilgang til forskingressurser» og «Studenters preferanser for trykt vs elektronisk studielitteratur». Se også pkt. 2.10.

Styret tildelte i november vel 1,4 millioner i forskningsmidler i tråd med tilrådingen fra Arbeidsgruppen for forskningssamarbeid. Søknadsprosessen ble denne gang gjort digitalt via UH-nett Vest sine nettsider. Det kom inn i alt 17 søknader på til sammen 4 millioner, av disse ble 8 helt eller delvis innvilget, likevel med et øvre tildelingsbeløp på 250.000.-

Styret har ellers blitt oppdatert på aktivitetene i nettverkets ulike arbeids- og nettverksgrupper. I møtet 3. mars ble «Grieg Research School» presentert særskilt (se også pkt. 2.5). Styret har vedtatt ikke å opprette egne arbeidsgrupper for hhv utdanningsledelse og universitets- og høgskolepedagogikk på det nåværende tidspunkt. Styret sier seg fornøyd med det arbeidet som er gjort og med de resultatene som er oppnådd og ser frem til en videreutvikling av samarbeidet i den kommende perioden.

**1.2 Kontaktutvalgets sammensetting og arbeid**Kontaktutvalgets medlemmer er oppnevnt av egen institusjon og har i meldingsåret bestått av:  
Tore Tungodden, assisterende universitetsdirektør UiB  
Bjørg Kristin Selvik, prorektor HiB  
Georg Arnestad, seniorrådgiver HiSF  
Sven Ove Eikenes, informasjonsrådgiver HSH  
Jens Groven Standal, prorektor HVO  
Dag Husebø, prorektor UiS   
Studentrepresentant: Fredrik Bødtker V16 / Magne Bartlett H 16   
  
Kontaktpersonene fra den enkelte institusjon er sentrale i den daglige driften av UH-nett Vest og skal være med å holde tak i sakene mellom styremøtene. Kontaktutvalget har sine møter normalt 14 dager før styremøtene. Sakene som skal behandles skal være kjent i god tid, slik at kontaktpersonene kan diskutere disse internt i sin organisasjon før behandling i kontaktutvalget. Kontaktutvalget blir orientert om arbeidet i alle arbeidsgruppene/nettverkene.

**1.3 Økonomi**Økonomien i UH-nett Vest er stabil, men det ble ikke gitt økte bidrag fra institusjonene utover kompensasjon for økt lønns- og prisstigning. Sammen med ny handlingsplan for 2013 – 2018 er det lagt et langtidsbudsjett som skal sikre fremtidig drift av UH-nett Vest. Vi har sett at overrislingsmidler gir motivasjon til videre satsning, både på utdannings og forskningssamarbeid – og vil vektlegge dette i det videre samarbeid.   
  
UH-nett Vest fikk ikke tildelt SAK-midler for 2016, men midlene som ble tildelt i 2013 har vært disponert både i 2014, 2015 og i 2016 til å videreutvikle samarbeidet om lærerutdanningene, barnehagelærerutdanning, styrke samarbeidet i TeknoVest, biblioteksamarbeidet, forskningssamarbeidet med spesiell vekt på helse- og sosialfag i tilknytting til samhandlingsreformen og drift av det forskernettverket for nynorskforskning.

**2. OPPSUMMERING AV ARBEIDET I 2016**  
**2.1 Arbeidsgruppen for lærerutdanning:**Arbeidsgruppens sammensetning:

Arne Myklebust, HVO (leder)Asle Holthe, HiB (vara: Nina Grieg Viig)Wiggo Hustad, HiSFSigurd Sandvold, HSH  
Mette Andresen, UiB  
Elaine Munthe, /UiSSvenning Bjørke, NLA   
Jørgen Jakobssen, studentrepresentant

Koordinator Lars Helge Nilsen har vært sekretær for gruppen

Det ble holdt ett møte i 2016. Ut over dette har medlemmene god kontakt når de møtes i andre sammenhenger som Solstrandseminaret, Nasjonalt råd for lærerutdanning m.fl. Den pågående strukturdebatten i UH-sektoren har satt sitt preg på arbeidet også dette året. Arbeid inn i strukturprosessene har tatt mye tid for flere av gruppens medlemmer.

Arbeidsgruppens oppfatning er at gruppen bør fortsette sitt arbeid i UH-nett Vest som et viktig beredskapsforum for lærerutdanningene i Vestlandsregionen. Gruppens sammensetning bør avspeile styrets sammensetning, i tillegg til at NLA fortsetter som medlem, og gruppen bør møtes minst to ganger pr. semester.  
  
Gruppen ønsker å spille inn et nytt mandat til styret, hvor en i tillegg til å forholde seg til departementale utspill også vil ha særlig oppmerksomhet mot:  
a. Forskningssamarbeid og synliggjøring av forskning relatert til lærerutdanning,  
b. Universitets- og høgskolepedagogikk som satsingsområde for å skape et regionalt løft for dette området,  
c. Kompetanseutvikling, særlig innenfor digitalisering av undervisning,  
d. Utfordringene med å skaffe nok veiledningskompetanse på masternivå.

Gruppen ønsker også en kartlegging av hvilke forskningsnettverksbehov som finnes i egne fagmiljøer. Ut i fra dette kan en både ta initiativer for å gjøre fagmiljøene oppmerksom på mulighetene som ligger i såkornsmidler fra UH-nett Vest, og gå i dialog med Forskningsgruppen for pedagogikk, fagdidaktikk og ledelse om f.eks. en konferanse/seminar som setter søkelys på og profilerer pedagogisk forskning.

Arbeidsgruppen ser videre digitalisering av utdanning som et viktig område både for samarbeid, kompetanseoppbygging, erfaringsutveksling og forskning, og vil ha dette som hovedtema på sitt møte i juni 2017.

*Aktive undergrupper.*Arbeidsgruppa for samarbeid om lærerutdanning har i alle år hatt flere undergrupper i arbeid. I 2016 har fusjonsforhandlingene som resulterte i HVL gjort at aktivitetene i disse har vært mindre enn vanlig.

Et unntak har vært Arbeidsgruppen for samarbeid om PPU. Denne gruppen har også i meldingsåret tatt initiativet til og gjennomført et dagsseminar. Seminaret fant sted i bergen 21. april og samlet nærmere 30 deltakere som bl.a. diskuterte aksjonsforskning og pedagogisk utviklingsarbeid. Denne gruppen finner at nåværende sammensetning og aktivitetsnivå er formålstjenlig, og ønsker å fortsette med denne modellen. Gruppen har alt vedtatt at seminaret i 2017 skal holdes i Bergen 18. september med tema «FoU-arbeid for faglig ansatte i PPU».

**2.2 Arbeidsgruppen for forskningssamarbeid**Arbeidsgruppens sammensetning:

Heidi Anette Espedal, UiB, leder  
Gro Anita Fonnes Flaten, HiB.  
Erik Kyrkjebø, HiSF  
Hallstein Madsen, HSH  
Ola Teigen, HVO  
Troels Jacobsen UiS  
  
Koordinator Lars Helge Nilsen har vært sekretær for gruppen, som i meldingsåret har hatt ett fysisk møte og to møter via Skype.

Arbeidsgruppen for forskningssamarbeid leder arbeidet med å utvikle forskningsnettverkene i UH-nett Vest. Gruppen har ansvaret for utlysning og vurdering av søknader om tildeling av forskningsmidler gjennom UH-nett Vest. Disse utlyses som overrislingsmidler til prosjekter som allerede har ekstern finansiering, for å få med en eller flere andre institusjoner i UH-nett Vest med i prosjektet. Søknadsprosessen ble denne gang gjort digitalt via UH-nett Vest sine nettsider. Det kom inn i alt 17 søknader på til sammen 4 millioner, av disse ble 8 helt eller delvis innvilget, likevel med et øvre tildelingsbeløp på 250.000.-   
  
Arbeidsgruppen for forskningssamarbeid er også ansvarlig for det faglige innholdet i det felles programmet under det årlige Solstrandseminaret.   
  
**2.3 Forskningsnettverket for Pedagogikk, fagdidaktikk og ledelse**Kontaktgruppe:

Knut Steinar Engelsen/HSH (leiar), Kari Smith/UIB/HSH, Ingrid Helleve/UIB, Ann Karin Sandal/ HISF, Tom Are Trippestad/HIB og Siv Måseidvåg Gamlem/HVO.

Kontaktgruppa har hatt til saman 4 møter i 2016 i heil eller delt gruppe. Møta er hovudsak brukt til å planlegge arrangement og prosjektsamarbeid.

Arbeidet i gruppa har vore styrt av følgjande retningsliner:

*Faglege arrangement*: Dei faglige arrangementa vil tematisk bli sentrert rundt nettverkets to hovudprosjekt, RespMAth og Attrition, og arrangert i samarbeid med prosjektgruppene. Deler av arrengementa vil opnast opp for fagmiljøa ved UH-nettvest-institusjonane.

*Arrangements-koordinering*: kontaktgruppa vil, i samarbeid med prosjektgruppene og UH-nettvest koordinator, koordinere og distribuere informasjon om aktuelle arrangement ved medlemsinstitusjonane med sikte på å bidra til at fleire får tilgang til desse, på tvers av institusjonane.

*Arrangement:*

* 02.03. Tema: Strukturert observasjon: RespMath-seminar på Solstrand om verktøyet CLASS med Elaine Munthe, UIS
* 01.09. Tema: Ope seminar om «Mixed Method»: prof Bruke Johnson (Uiniversity of South Alabama). Dagseminar i Bergen ca 25 deltakarar
* 08.09.: Tema: Fagdidaktikk og pedagogikk i den nye lærarutdanninga. Kritikk og konstruksjon: Ope seminar ved HIB med Jan Olaf Fretland, Peder Haug, Kari Smith, Magne Espeland, Rune Herheim, Tom Are Trippestad og Knut Steinar Engelsen som innleiarar. Dagseminar ca 30 deltakarar.
* 21.11. Tema: Ope seminar ved UIB: Minding the way we talk while talking about mind and learning: Prof. Anna Sfard, University of Haifa. Dagseminar ca 30 deltakarar.

*Samarbeidsprosjekter:*

Prosjektet "Responsive Teaching and Student Learning - the impact of teachers' feedback practice on students' learning outcome in Mathematics" (RespMath) ble tildelt 10 mill i forskningsstøtte fra NFR/FINNUT. Prosjektet er utviklet nettverkets regi og med prosjektstøtte fra UH-nettvest. Prosjektleder: Knut Steinar Engelsen, forskningsleder: Kari Smith. Følgjande institusjonar er involvert: UIB, HSH, HiSF og HVO. Prosjektet er i god driv og føl prosjektplanen. Midlar frå UH-nettvest har vore viktig bidrag i prosjektarbeidet.

Strategien videre:

Kontaktgruppa hadde møte den 21.november og vart då samde om følgjande:

- Nettverket har vore viktig for dei involverte og seminara har vore prega av svært høg aktualitet og kvalitet. UH-nett Vest sitt økonomiske bidrag og støtte elles har vore avgjerande for at ein har fått til dette.

- Strukturprosessen i høgare utdanning, mellom anna fusjonsprosessen mellom 3 av høgskulane på vestlandet, gjer at situasjonen er endra noko og behovet for nettverket vert opplevd som mindre enn før. Samarbeidet mellom dei sentrale aktørane blir førebels og i hovudsak ivareteke gjennom RespMath-prosjektet og dei nettverksdanningane som føl fusjonsprosessen

- Noverande leiar for nettverket (Engelsen) har av arbeidsmessige årsakar ikkje høve til å fortsette i funksjonen og det har ikkje vore mulig å finne erstattar.

**2.4 TeknoVest**Det ble holdt to møter i styringsgruppen for TeknoVest i 2016. Det første på Solstrand 03.03.16 i

forbindelse med UH-nett Vest-seminaret og det andre i Oslo 16.11.16, dagen før høstmøtet i NRT. Etter 2 år med relativt lav profil som følge av fusjonsprosessen som ledet frem til Høgskulen på Vestlandet, har TeknoVest i 2016 trappet opp igjen arbeidet, holdt en noe lav profil i påvente av utfallet av fusjonsprosessen.

Leder av TeknoVest har deltatt i MIT REAP Sør- og Vestlandet 1. REAP står for ”Regional

Entrepreneurship Acceleration Programme”, og er et 2-årig kurs/konsulentprogram. Utgangspunktet er Boston-miljøets observasjoner om hva som må til i økosystemet rundt entreprenørene for å hjelpe frem nye kompetansebedrifter og nye arbeidsplasser. Sør- og Vestlandet har fra oljeindustrien startet vært gode på innovasjon, men dårlig på entreprenørskap. Det overordnede formålet med REAP er å bidra til vekstbasert omstilling for Sør- og Vestlandet gjennom innovasjonsdrevet entreprenørskap. Gruppen er organisert med kompetanse fra entreprenør, industri, kapital, offentlig sektor og akademia. Arbeidet er

ikke avsluttet og har støttet godt opp under TeknoVests K39-visjon: Kunnskapsstamveien på Vestlandet.

Styringsgruppen drøftet også samarbeid om senteretableringer som SFU og SFI. UiB sendte flere SFUsøknader men ingen av disse nådde frem. Det planlegges en ny SFI-søknad innen ”Integrated monitoring”, men Forskningsrådet informerer at det av budsjettmessige grunner ikke blir utlysing i 2017/18 som kunne vært forventet, men mest sannsynlig i 2018/19 for oppstart i 2020. Det vil mest sannsynlig være en ”liten” runde med etablering av få sentre. Ellers ble det drøftet mulige søknader i flere store programmer som har ut utlysing høsten 2017: EnergiX, MAROFF og HAVBRUK. I år kom det også en utlysing på tvers av disse innen havteknologi. Til sist der det Brukerstyrt innovasjonsarena (BIA) som kan være et godt alternativ for å finansiere K39. Her er det 10 millioner til nettverk mellom næringsliv og forskningsmiljøer og 15 millioner til innovasjonsnettverk – begge med løpende frist. Dette vil bli arbeidet videre med i 2017.

Sist, men ikke minst, har TeknoVest på bestilling av Styringsgruppen for Omstilling på Sør- og Vestlandet, gjennomført en omfattende analyse av EVU-tilbudet på Sør- og Vestlandet for ingeniører som er arbeidsledige etter nedgangen i olje- og gassindustrien. Rapporten2 viser i korte trekk at det er et omfattende tilbud, men også at det er gap som er svakt eller ikke er dekket innen fornybar energi, digitaliseringsstrategi, automatisering og robotisering, bioøkonomi, nanoteknologi, nullutslippsteknologier, sensorteknologi og IKT-løsninger for smarte byer/samfunn samt teknologiløsninger i helsesektoren.

**2.5 Musikknett Vest**Etter runden med fusjoner i UH sektoren er nå følgende institusjoner med i nettverket som ledes av Magne Espeland/HVL: Høgskolen i Volda, Ole Bull akademiet (OBA), Universitetet i Bergen (UiB), NLA høgskolen i Bergen (NLA Bergen), Høgskolen på Vestlandet (HVL) og Universitetet i Stavanger (UIS).

Året 2016 har naturlig nok vært preget av to store fusjonsprosesser; en mellom Høgskolen Stord/Haugesund, Høgskolen i Bergen, og Høgskolen i Sogn og fjordane, og en mellom UiB og Kunsthøgskolen i Bergen. Musikkmiljøene i UH nett vest er selvsagt sterkt berørt av fusjonsarbeidet og har vært og er aktive i disse prosessene. Som kjent er det dannet et nytt kunstfaglig fakultet ved UiB og i disse dager er det også bestemt at HVLskal ha fire fakulteter der et samlet musikkmiljø blir lagt inn under ett av disse. Det har også funnet sted omorganiseringsprosesser ved UiS, noe som medfører endrede organisatoriske forhold også for dette musikk miljøet.

Selv om fusjonsprosessene har tatt tid har likevel den faglige aktiviteten vært høy. Vi gleder oss f.eks over at medlemmer i nettverket har fått gjennomslag med større søknader både i forskingsrådet og Eu forsking og at dette gjennomslaget brukes, med UH nett vest støtte, til å involvere andre medlemmer i nettverket i forskningsaktivitet.

GRS har i 2016 gjennomført to store ukesamlinger med større deltakelse enn noen gang, så vel lokal som internasjonal. GRS seminaret for 2016 foregikk ved HiB i juni 2016 med tittelen: “Beyond communication? Musical challenges in a transforming society”,se: [Her](http://www.uib.no/en/rs/grieg/73261/beyond-communication-musical-challenges-transforming-society)

Høstseminaret  ble som vanlig arrangert ved UiB, 29 nov. til 2 des. med tittelen: “The study of musical materials: Research methods and strategies”, se: [Her](http://www.uib.no/en/rs/grieg/71312/future-seminars). Mye tid har også gått med til planlegging av vårseminaret 2017, som GRS har valgt å legge til OSLO knyttet til samarbeid med Universitetet i Oslo og Musikkhøgskolen. Dette har resultert i et omforent seminar med disse miljøene med tittelen: INTERNATIONAL MUSIC RESEARCH SUMMER SCHOOL: **Music 2020. Interdisciplinarity, Innovation, Impact**

MusikknettVest har i 2016 styrket grunnlaget for et framtidig forsterket samarbeid innenfor UH nett Vests rammer. I år har nettverket brukt mye ressurser på å få laget nye websider. Disse er tospråklige (norsk og engelsk) og har lagt inn en ”Spotlight” funksjon der vi håper å få mulighet til å informere om aktiviteten på de ulike institusjonene og kampusene innen UH nett Vest. Dette er ikke minst viktig med tanke på en internasjonal synliggjøring. Men nettverket drives på sparebluss. Skal en videre utvikling av nettverket finne sted, noe det ligger svært godt til rette for, må det faglige samarbeidet prioriteres og få tilstrekkelige driftsressurser.

**2.6 Forskningsnettverk for IKT og medier**

Nettverket  ledes av Jon Hoem (Høgskulen på Vestlandet) og Ana Sanchez Laws (Høgskolen i Volda). Nettverket har en klar ambisjon om å favne alle institusjonene i UH-nett Vest, men aktiviteten i 2016 har for det meste involvert Høgskulen på Vestlandet (i hovedsak ved tidligere HiB), Universitetet i Bergen og Høgskulen i Volda.

I 2016 ble det ikke gjennomført noen samlinger i nettverket, men det ble planlagt en samling i januar 2017, i forbindelse med Nordic Data Journalism Conference. Denne samlingen ble gjennomført med 11 deltakere fra nettverket, med tilknytning til de tre ovenfor nevnte institusjonene.

Nettverket har hatt utfordringer knyttet til å finne tema som favner bredt nok til å være interessante ved et flertall av institusjonene i UH-nett Vest. Samtidig ønsker en å spisse aktiviteten mot tema som kan bunne ut i konkrete prosjekter. For 2017 er planen å jobbe videre med ulike tekniske løsninger, innhold og forskningsspørsmål knyttet til 360-graders estetikk. Dette er et felt har en lang tradisjon knyttet til datavisualisering, da særlig i forbindelse med tolkning av store datamengder, samtidig som beslektede tekniske løsninger er på full fart inn i dataspill og uttrykksformer med betydelig potensiale innenfor utdanning, journalistikk, reiseliv, terapeutisk behandling etc.

Flere medlemmer i nettverket søkte i 2016 om forskningsmidler fra UH-nett Vest, men disse søknadene nådde ikke opp. Ambisjonene er likevel å få til et videre samarbeid, men da med utgangspunkt i aktiviteter som uansett foregår ved de enkelte institusjonene. Disse aktivitetene vil dels være knyttet til ordinær undervisning og FoU, dels til utviklingsprosjekter med ekstern finansiering. Siktemålet er i første omgang å gjennomføre et seminar med fokus på 360-teknologi, der en involverer studenter fra både teknologifeltet, humaniora og samfunnsvitenskap. Dette kan så videreutvikles i retning av ytterligere prosjekter inn mot ulike utdanninger, samt med tanke på søknader om eksterne forskningsmidler.

**2.7. Arbeidsgruppen for digitalt samarbeid**  
Arbeidsgruppen har i meldingsåret bestått av Aslaug Grov Almås, HSH Jon Hoem, HiB Atle Løkken, UiS Karianne Omdahl, UiB David Parmentier, HiSF Hilde Gry Leer-Salvesen, HVO og Henriette Vågen Aase, UiB (Studentrepresentant).

De viktigste sakene for gruppen har vært:

Planlegging og gjennomføring av studietur ti Edinburgh og London, med besøk på University of Edinburgh, University of East London samt teknologimessen BETT. Hensikten var å møte personer med kompetanse på nye fleksible løsninger innenfor teknologi og nettbasert undervisning, og ta dette med seg inn i kommende seminarer for medlemmene i UH-nett Vest

De to første dagene i juni inviterte arbeidsgruppen til seminar på Stord for å diskutere: «Video – Kva gjer vi, kvifor gjer vi det og korleis?» Gjennom korte introduksjoner av flinke innledere fikk deltakerne innblikk i ulike teknikker og problemstillinger ved bruk av video i undervisningen. Stefan Rodheim kom fra Sverige der han leder Next Generation Learning Center Høgskolen ved Dalarna. Han fortalte om omstillingsprosessen de har vært gjennom. Fra å være en institusjon med 8000 studenter i 2001 er de i dag 16000 studenter. Tilbakemeldingene på seminaret var veldig gode.

I desember 2016 reiste arbeidsgruppe til Online Educa Berlin (OEB). Reisen kom i stand etter en invitasjon fra UiS som tidligere år har arrangert fellesturer til OEB for å bygge kompetanse rundt de utfordringene en står ovenfor i egen organisasjon når det gjelder digitale spørsmål og læring. Gruppen brukte tiden godt sammen og planla vårens seminar som skal ha temaet samskriving, deling og skytjenester.

**2.8 Nettverk for nynorskforsking**I årsmeldinga for 2015 heitte det: "Medlemer i nynorsknettverket har delteke i diskusjonar om medverknad i forvaltinga av språksamlingane frå Universitetet i Oslo, som vert overtekne av UiB i 2016. Også UH-nett Vest sentralt er trekt inn i desse samtalane."

Dette er følgt opp gjennom to seminartiltak som UH-nett Vest gav støtte til: Eit nasjonalt seminar 14. april 2016 i Bergen der utviklinga av Språksamlingane vart drøfta, og eit regionalt seminar 4. november 2016 om didaktisering av samlingane, særleg med tanke på bruk av samlingane i lærarutdanningane. Alle medlemsinstitusjonane i UH-nett Vest var kopla inn i desse to tiltaka. Det sistnemnde seminaret var eit samarbeid mellom dei tre nettverka nynorsforsking, bibliotek og lærarutdanning innanfor UH-nett Vest.

UH-nett Vest har støtta to bokprosjekt: 1) Ein vitskapleg antologi om norsk toskriftspråklegheit, bygd på Sogndal-seminaret i 2015, sjå siste årsmelding. Ansvarleg: førsteamanuensis Ann-Kristin Helland Gujord, UiB/LLE. 2) Ein vitskapleg antologi om nynorsk språk i barnehagen. Ansvarlege: førsteamanuensane Ingvild Brügger Budal, NLA Høgskolen, og Eli Bjørhusdal, HVL Sogndal.

Arbeidsutvalet har hatt eitt møte i samband med seminaret 4.11.16 og arbeider vidare. Langsiktige planar i nettverket er som omtala i årsmeldinga for 2015. Nettverket har også i 2016 vore leia av Johan Myking, UiB.

**2.9 Arbeidsgruppen for samarbeid innen helse- og sosialfag**Denne gruppen har i meldingsåret hatt mindre møtevirksomhet enn vanlig grunnet mange av medlemmenes direkte deltaking i fusjonsarbeidet mellom de tre høgskolene HiB, HiSF og HSH. Arbeidsgruppen har i meldingsåret bestått av:

Georg Førland, HSH

Randi Skår, HiSF  
Anne Grethe Naustdal, HiSF  
Monica Hvammen Nortvedt, HiB

Einar Engebretsen, UiS  
Anne Kari Hersvik Aarstad, UiS

Jan Einar Flø, HVO

Anette Iversen, UiB  
Berit Rokne, UiB  
Petter Øverli, studentrepresentant.

Gruppen har i meldingsåret hatt ett møte på Skype og ett fysisk møte 4.11 i Bergen, foruten at gruppen møttes på Solstrandseminaret. På møtet i Bergen deltok etter avtale ikke Førland, Skår og Hvammen, mens Øverli måtte melde forfall.

Gruppen har fulgt tett arbeidet som har vært gjort i prosjektgruppen som har utarbeidet forslag til en modell for «Tverrprofesjonell samarbeidslæring (TPS) i UH-nett Vest.» Denne prosjektgruppen har i 2016 gjennomført en pilot for en nettbasert TPS, et undervisningstilbud som involverte studenter fra alle helse- og sosialfagutdanningene på bachelornivå og med deltakelse fra alle medlems-institusjonene i UH-nett Vest. En sluttrapport fra dette pilotprosjektet med forslag om videre oppfølging blir lagt fram for styrt i UH-nett Vest 9. mars 2017.

Arbeidsgruppen går inn for at samarbeidet i UHNV må fortsette. Politisk er det viktig med en sterk Vestlandsstemme, og økonomisk er det en fordel når sterke fagmiljøer på Vestlandet samarbeider om ekstern finansiering. Arbeidsgruppen er enig i at styringen av UHNV må tilpasse seg den nye virkeligheten (etter fusjonen), og de nivåene hvor det gjøres prinsipielle avgjørelser og fattes vedtak av politisk og økonomisk betydning må sammensetningen gjenspeile de fire institusjonene. Arbeidsgrupper og nettverk på operativt, faglig nivå må kunne ha en mer pragmatisk holdning til sammensetning.

Arbeidsgruppen for helse- og sosialfag ønsker seg klarere prioriteringer fra styret på hvilke områder en nå ønsker en styrket innsats for samarbeidet, og peker på forskerutdanning og tettere samarbeid om «verktøy-områder» som to slike. Med det siste menes f.eks. digitalisering av kurs, muligheter for felles bruk av nettressurser, felles veiledningskurs på masternivå etc.

Arbeidsgruppen peker også på at såkornmidler til felles forskningsprosjekter er et svært godt tiltak, og ber styret vurdere om det er mulig å øke den årlige avsetningen til dette.

**2.10. Biblioteksamarbeid**

Biblioteksamarbeidet har med en representant fra hver institusjon, og en studentrepresentant. Gruppen har i meldingsåret vært ledet av Ane Landøy, UiB. Det har vært til sammen fem møter i 2016, to av disse som Skype/Web-møter, og ett på UH-Nett Vest-seminaret på Solstrand.

Saker det er arbeidet med i 2016:

-- Prosjektet «På tvers – regional tilgang til forskingsressurser»: Fase 2 ble innledet høsten 2014. Monica Roos overtok som prosjektleder, og det ble satt ned en arbeidsgruppe med en person fra hver institusjon. Prosjektet organiserer en pilot for prøvetilgang til ulike institusjoner, og gjorde erfaringer. Arbeidet ble ferdigstilt våren 2015, og det ble innvilget midler fra UH-Nett Vest til en fase 3 med nasjonal støtte fra Cristin. Prosjektet startet høsten 2016.

- Videre arbeid med en multinasjonal undersøkelse av studenters preferanse for trykt eller elektronisk studielitteratur: Et kurs i hvordan lage undervisningsopplegg som inkluderer e-bøker ble holdt ved UiB 31.10.2016 med deltakere fra alle institusjonene. Kursholder var fra UiS-biblioteket.

- Den økonomiske situasjonen for alle bibliotek ble vanskeligere i 2016 som en følge av en fortsatt negativ valutautvikling, og sterk prisstigning, særlig på elektroniske ressurser. Utfordringene rundt dette har vært diskutert på møtene.

- Et vellykket seminar i samlingsutvikling og kassering av trykte bøker ble holdt ved Høgskolebiblioteket i Haugesund høsten 2016.

- Felles seminar rundt innføringen av det nye biblioteksystemet Alma ble holdt ved Universitetsbiblioteket i Bergen våren 2016.

- I november deltok biblioteksamarbeidet på et seminar om didaktisering av språksamlingene som ble arrangert ved NLA.

**2.11 Studentrådet**Følgende har representert studentrådet i perioden, hhv vår/høst:  
UiB: Johanne Vaagland/Håkon Randgaard Mikalsen  
HiB: Fredrik Bødtker  
HiSF: Ingrid Moe Albrigtsen/Knut Almås Anfinset  
HSH: Trond Ødegård/Kristine Elsa Krokli  
HVO: Karoline Strand  
UiS: Anine Klepp/Magne Bartlett  
  
Studentrådskoordinator i 20 % stilling har vært Anders Veggeland.  
  
Saker for perioden har vært:  
- Struktur i høyere utdanning/fusjoner på Vestlandet  
- Studiestart  
- Innovasjon og studententrepenørskap  
- Studentaktiv forskning  
- Merittering av undervisning og UH-pedagogisk kompetanse  
  
Studentrådet har i perioden gjennomført følgende aktiviteter:  
- Studentkonferanse og studentrådsmøte i Bergen – februar  
- Studentrådsmøte på Solstrandskonferansen – mars  
- Studentrådsmøte i Volda – juni  
- Studentrådsmøte i Stavanger – september  
- Studentrådsmøte i Haugesund – november

**3 Nettsider og profilering av UH-nett Vest**

Nettverket har siden oppstarten prioritert ressurser til egne nettsider. Det er i dag avsatt en 20 prosent stilling til arbeidet. Målet med nettsidene er å synliggjøre aktiviteten i de ulike arbeidsgruppene med møter, seminarer, prosjekter mm. Nettsidene strømmet også Solstrand-seminaret 2016.

Nettsidene ble rustet opp med en ny teknisk plattform og nytt design som kom på plass i 2016. Antallet nyhetssaker har økt betraktelig, og tre til fire ganger i året sender vi ut nyhetsbrev til ca. 100 personer. Nettsidene har jevn trafikk, men vi har fortsatt potensial til å nå ut til flere - og der i bli synliggjort bedre og tydeligere på de ulike institusjonenes nettsider.

Nytt i 2016 var også at hele prosessen med utlysing og søknader om forskningsmidler fra UH-nett Vest ble gjort digitalt via UH-nett Vest sine nettsider. Det kom inn i alt 17 søknader, noe som var en markant økning fra tidligere år.